Túrakód: G005\_01 / Táv.: 9,4 / Frissítve: 2018-03-06

Túranév: Szentes / Szentes Tiszai Partfürdő #1

Leírás:

9,4 km-es kirándulásunk kiépített kerékpárúton vezet.   
A célállomás a Tiszai Partfürdő, de emellett lehetőségünk van kiegészítő programok beiktatására is.

Kiindulási pont a Széchenyi liget kapuja *(úp.: 000iep)*, innen Csongrád felé indulunk *(ÉÉNY)* a kerékpárúton. Ennek vonalát és a zöld körút turistajelzést követve baktassunk fel a Tisza töltésére a 71,1-es tkm-nél. Közben át kell kelnünk tizenegy útkereszteződésen, melyből kettő - a körforgalmaknál - alapos körültekintést igényel! A

kirándulás egész időtartama alatt figyelemmel kell lennünk az útvonal időnként jelentős kerékpárforgalmára!

Még a városban, a laktanya sarkánál útba ejthetjük a Lengyel pilóták emlékművét *(úp.: 020kozta)*.  
A töltéskorona elején turisztikai információs tábla tájékoztat a környék látványosságairól, érdekességeiről.

A rámpát elérve sétáljunk le a „macskaköves” úton az ártéri oldalra.  
Az egyenes útszakasz végénél, a komplejárónál jobbra *(ÉNY)* forduljunk, a betonlapokból kirakott útra. Itt az út mellett, a jobb oldalon láthatjuk a St. Jupát Sportegyesület Vízitelepét   
*(úp.: 001telep)*.   
Itt kiegészítésként, vagy napi aktívturisztikai programunkba szervesen beépítve, túrakenut is tudunk igényelni.

Tovább baktatva az úton, 950 m után érjük el a Tiszai Partfürdő homokos strandját. A betonutat és a nyomvonalat követve a Paca büfé mellett tudunk lejutni a vízpartra.  
A területen ártézi kút is működik *(úp.: 003viz)*.

Miután kellően kiélveztük az évszak kínálta lehetőségeket, szedelődzködjünk és indulunk!

Visszafelé az üdülőterületen a tracket, a bevezető betonos utat elérve, a már bejárt utat kövessük!

A gát tetejére feljutva ismét kiegészítő program beépítésére nyílik lehetőségünk. Felkereshetjük az innen 400 m kitérővel elérhető Szentesi Szivattyútelepet.

Ehhez a 71,5 tkm-nél kell letérnünk a töltésről. Így elérjük a 451-es főút túloldalán található, zöld színű nagykaput, a Szentesi Szivattyútelep bejáratát. *(Szentes, Felső-rét 55., úp.: 019muze)*. Látogatásához előzetes időpont-egyeztetés szükséges!   
*(Telefon: 30/633-8113, vagy 62/599-599/21-850 mellék.)*.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*